《母氏生朝会同官》
宋代·孙应时

乐回和气作春温，香袅禅云映酒尊。
盛事同官皆有母，可人今酒喜生孙。
一杯首奉吾亲寿，百拜心知造物恩。
看取朱颜长不老，年年宾客醉盈门。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。